Angelina Jolie u Brad Pitt jidher li baqgħu impressjonati bil-mod kif ġew milqugħa u s-servizzi li ngħataw fil-perjodu li kienu Malta għall-ġbid tal-film ‘By the Sea’ fil-bajja ta’ Imġarr ix-Xini li issa reġgħet infetħet għall-pubbliku. Il-producer eżekuttiv tal-film, Chris Brigham qal li l-koppja u l-produtturi tal-film jinsabu sodisfatti ħafna bl-espjerenza li kellhom fostna u wiegħed li se jkunu ambaxxaturi denji tal-opportunitajiet kbar li toffri Malta fl-industrija tal-films. Wara li qattgħu l-ewwel xahrejn tal-ħajja miżżewġa f’Għawdex jaħdmu fuq il-film ‘By the Sea’, Angelina Jolie u Brad Pitt jidher li rritornaw l-Istati Uniti sodisfatti ħafna bl-esperjenza fil-gżejjer Maltin, speċjament bil-faċilitajiet, il-ħiliet tal-ħaddiema Maltin u l-fatt li spiċċaw il-film fil-ħin u bir-riżorsi li kienu ppjanaw minn qabel. F’intervista fi tmiem il-ġbid tal-film f’Imġarr ix-Xini, il-produttur eżekuttiv Chris Brigham kellu kliem ta’ tifħir għall-esperjenza tagħhom f’Għawdex u stqarr li se jkomplu jmexxu l-kelma dwar il-potenzjal kbir ta’ Malta f’dan il-qasam. “We had a tremendous experience working with the maltese crew, maltese community and EU community that was it was, we just had a very enjoyable and successful experience and that will certainly come into play when ppl will ask us how was your experience in Malta and we will certainly be great ambassadors for the film industry here,” qal Chris Brigham Is-Sur Brigham qal li jinsab konvint li l-esperjenza pożittiva ta’ waħda mill-aktar koppji ta’ fama fl-industrija tal-films se twitti t-triq biex Malta tattira films kbar oħra. “Any time a movie comes in and has a good experience, it will continue to build success for that community and I think that the Government in particular has worked very hard to support us. I think that when you have the type of actors we had, like Angelina and Brad it does indeed bring a profile to the island, particularly if their experience on a personal level was successful which I believe it was so it adds something extra to the profile of Malta as a location for people,” żied jgħid Chris Brigham. Il-produttur eżekuttiv ta’ By the Sea qal li minkejja li l-film hu ambjentat fin-naħa t’isfel ta’ Franza f’nofs is-snin sebgħin, iddeċidew li jagħżlu x-xenarju uniku ta’ Imġarr ix-Xini għax qal li l-gżejjer Maltin iprovdew il-kumbinazzjoni perfetta tal-inċentivi u r-rekwisiti li kien jitlob l-‘iscript’. Il-film, l-ewwel wieħed taħt id-direzzjoni ta’ Angelina Jolie se jinħareġ fis-swali taċ-ċinema s-sena d-dieħla u Universal Studios kisbu d-drittijiet għad-distribuzzjoni tiegħu. Issa li tlesta l-ġbid tal-film, il-lukanda li nbniet f’Imġarr ix-Xini qed tinħatt waqt li t-Tnejn li għadda l-bajja reġgħet infetħet għall-pubbliku.